Den kvinde, der blev fundet død i en bil i Frederikshavn, er blevet dræbt. Det slår Nordjyllands Politi fast onsdag aften.

Siden klokken 15.40 onsdag eftermiddag har politiet været massivt til stede omkring Danmarksgade og Teglgårdsvej i Frederikshavn. Her fandt politiet en parkeret bil, hvori der sad en død 70-årig kvinde fra lokalområdet. Området blev spærret af, så politet kunne efterforske sagen. Politiet efterforsker sagen som et drab, og har onsdag aften anholdt en 64-årig mand fra lokalområdet i forbindelse med drabet. Den anholdte fremstilles torsdag i grundlovsforhør. Sent onsdag aften meddeler Nordjyllands Politi, at kriminaltekninkere og retsmedicenere er færdige med deres undersøgelser, men at de ikke kan fortælle yderligere. De pårørende er blevet underrettet.